Τι  είναι η επικοινωνία – Ορισμός
 Επικοινωνία είναι η διαδικασία της ανταλλαγής πληροφοριών μεταξύ δύο ή περισσότερων μελών για τα οποία η πληροφορία έχει νόημα οπότε αποκτά νόημα και η ανταλλαγή της ως μια πράξη. Επικοινωνία έχουμε για παράδειγμα μεταξύ έμβιων όντων με την ανταλλαγή σκέψεων, μηνυμάτων, συναισθημάτων ή πληροφορίας μέσω της ομιλίας, της εικόνας, της γραφής, της συμπεριφοράς ή μεταξύ ανθρώπου και έξυπνων μηχανών.
Για να πραγματοποιηθεί η διαδικασία της επικοινωνίας χρησιμοποιείται ένας πομπός, ένας δέκτης, και ένας κοινός κώδικας π.χ. μουσικός, γλωσσικός, χειρονομικός, κυκλοφοριακός, ηχητικός, οπτικών σημάτων, χρωματικός κ.λπ.
Η επικοινωνία είναι η διαδικασία με την οποία ένας πομπός Α (άνθρωπος ή ομάδα ή μηχανή) μεταβιβάζει πληροφορίες, σκέψεις, ιδέες ή συναισθήματα σε ένα δέκτη Β (άνθρωπος ή ομάδα η μηχανή) με στόχο να ενεργήσει πάνω του με τρόπο ώστε να προκαλέσει σε αυτόν την εμφάνιση ιδεών, πράξεων ή συναισθημάτων και σε τελική ανάλυση να επηρεάσει την κατάστασή του και τη συμπεριφορά του.
Η επικοινωνία είναι μια διαδικασία ανταλλαγής μηνυμάτων που δεν συμβαίνει απαραίτητα μεταξύ ανθρώπινων όντων, αλλά κάθε οργανισμού ή μηχανής που είναι σε θέση να λάβει και να στείλει μηνύματα ή σήματα που επενεργούν στην πνευματική ή φυσική του κατάσταση ή στη συμπεριφορά του. Η επικοινωνία μπορεί να είναι είτε αυθόρμητη, είτε φυσική (όταν αφορά ανθρώπινη κατασκευή) προσχεδιασμένη και κωδικοποιημένη συνειδητά και προσεκτικά.

 Η ανθρώπινη επικοινωνία (σπηλαιογραφίες, γλώσσα) αναπτύχθηκε πριν από εκατομμύρια χρόνια εφόσον οι άνθρωποι ένιωθαν από νωρίς αυτήν την ανάγκη. Σήμερα η επικοινωνία παίζει μεγάλο ρόλο στη ζωή μας αφού ολόκληρη η καθημερινότητά μας εξαρτάται από αυτήν. Η επικοινωνία μεταξύ μας μπορεί να γίνει με νοήματα, με λέξεις και με γράμματα δηλαδή μπορεί να είναι νοηματική, προφορική ή γραπτή αντίστοιχα. Η επικοινωνία όμως μπορεί να είναι και προσχεδιασμένη μέσω διάφορων συσκευών. Η τηλεόραση, το τηλέφωνο και οποιαδήποτε άλλη συσκευή μας βοηθάει να επικοινωνούμε μεταξύ μας ακόμα και σε απόσταση, είναι ένα κομμάτι μιας προσχεδιασμένης επικοινωνίας η οποία γίνεται με τη βοήθεια της τηλεπικοινωνίας.
Εκτός από την λεκτική επικοινωνία υπάρχει και η μη λεκτική, γνωστή και ως "γλώσσα του σώματος": οι χειρονομίες, ο τόνος της φωνής, η στάση του σώματος, οι εκφράσεις του προσώπου.
Η επικοινωνία αποτελεί ένα σημαντικό κομμάτι ολόκληρου του πλανήτη μας. Χάρη σε αυτήν η καθημερινότητα μας έγινε πιο εύκολη και η επικοινωνία με μακρινούς συγγενείς πιο άμεση. Αυτό έχει και ως αποτέλεσμα όλες αυτές οι επικοινωνιακές συσκευές να έχουν ακόμα και συναισθηματική αξία για μας. Η επικοινωνία έχει αναπτυχθεί με την πάροδο του χρόνου. Στα παλαιότερα χρόνια η μορφή της επικοινωνίας ήταν κυρίως λεκτική, αλλά στις μέρες μας χρησιμοποιείται και η μαζική επικοινωνία η οποία δεν είναι μορφή επικοινωνίας που δόθηκε από την φύση. Σε αυτήν περιλαμβάνονται τα νέα μέσα, όπως είναι η τηλεόραση, το τηλέφωνο,το ραδιόφωνο, ο κινηματογράφος, το Διαδίκτυο (Internet) κ.ά. Σε αυτά οι άνθρωποι οδηγήθηκαν από την ανάγκη για πιο γρήγορη και εύκολη επικοινωνία.
Για να υπάρξουν όλες οι μορφές επικοινωνίας απαιτείται η κατανάλωση κάποιας μορφής ενέργειας.
Για την παραγωγή ήχων ή χειρονομιών (π.χ., από τα έμβια όντα) απαιτείται μυική ενέργεια, ενώ για την επικοινωνία με τη χρήση των σύγχρονων μέσων επικοινωνίας (π.χ., κινητό τηλέφωνο) απαιτείται ηλεκτρική ενέργεια.
Υπάρχουν διάφοροι παράγοντες που επηρεάζουν τη επικοινωνία, όπως η γλώσσα, το περιβάλλον, το φύλο και η ηλικία, οι προσωπικές αντιλήψεις και ιδέες, η διανοητική, σωματική και ψυχολογική κατάσταση του πομπού και τουδέκτη, πολιτισμικοί και θρησκευτικοί περιορισμοί, το κοινωνικό status και ο θόρυβος. Θόρυβος είναι οτιδήποτε επηρεάζει την μετάδοση του μηνύματος από τον πομπό στον δέκτη. 
 Ο ανθρώπινος παράγοντας είναι κλειδί για την αποτελεσματικότητα, την αποδοτικότητα και την πρωτοπορία τόσο των ιδιωτικών, όσο και των δημόσιων οργανισμών. Επομένως, οι ικανότητες των ανθρώπων στην επικοινωνία, στη λήψη αποφάσεων, στη διαχείριση των συγκρούσεων αλλά και στην παροχή ποιότητας και εξυπηρέτησης, αποτελεί μια κυρίαρχη ανάγκη σήμερα.  
 Όσο όμως είναι καθολικά αποδεκτή η σημασία της επικοινωνίας τόσο δεν είναι καθολικά αποδεκτός ένας ορισμός της επικοινωνίας στη διεθνή βιβλιογραφία. Οι μελετητές αποδίδουν διαφορετικό περιεχόμενο και έννοια στον όρο επικοινωνία ανάλογα με το πεδίο της έρευνας και του αντικειμένου τους. Έτσι, η βιβλιογραφία παρουσιάζει την επικοινωνία ευρύτερα σαν “το σύνολο των διαδικασιών επικοινωνίας μέσα σ’ ένα οργανισμό” (Κανελλόπουλος, 2003:28).
“Η επιστημονική μελέτη της παραγωγής, της διαδικασίας και των επιδράσεων που έχουν τα συμβολικά (σύμβολα και σημεία) συστήματα που χρησιμοποιούνται από τους ανθρώπους για την αποστολή και λήψη μηνυμάτων” (Hargie, 1992) .  Ο Owen Hargie   υπήρξε συγγραφέας του ‘Handbook of communication skills”.
Κατά την αμερικάνικη εταιρεία Διοίκησης (american management association) επικοινωνία είναι “κάθε συμπεριφορά που καταλήγει σε μια ανταλλαγή έννοιας” ( Merrihe, Wilard & Mc Graw – Hill, 1960:15).
 Οι βιολόγοι ορίζουν την επικοινωνία ως τη μεταφορά βιολογικών ροπών από γενιά σε γενιά. Πέρα από τον άνθρωπο, και τα ζώα έχουν τρόπου επικοινωνίας, που χρησιμοποιούν για την επιβίωσή τους. Τα ζώα επικοινωνούν μόνο με τα ένστικτα και τις αισθήσεις, οι οποίες βέβαια πιθανό να είναι πολύ περισσότερες από τις γνωστές πέντε αισθήσεις του ανθρώπου, αλλά και πολύ δύσκολα διερευνήσιμες από την επιστήμη. Οι μέλισσες λ.χ. και τα λοιπά έντομα ειδοποιούνται μεταξύ με ειδικούς ήχους για τη θέση της τροφής τους. Τα θηλαστικά εκπέμπουν τη δική τους “φωνή” για να “καλέσουν” τους συντρόφους του στη διαδικασία διαιώνισης του είδους κ.ο.κ.. Η επικοινωνία, όμως, αυτή είναι ασυνείδητη, ενστικτώδης και πρωτόγονη και γι’ αυτό δεν περιέχει το στοιχείο της κοινωνικότητας. 
Με την κοινωνική διάσταση του όρου επικοινωνία είναι η διαδικασία με την οποία ένας πομπός Α (άνθρωπος ή ομάδα) μεταβιβάζει πληροφορίες, σκέψεις, ιδέες ή συναισθήματα σε ένα δέκτη Β (άνθρωπο ή ομάδα) με στόχο να ενεργήσει πάνω του και με τρόπο ώστε να προκαλέσει σε αυτόν την εμφάνιση ιδεών, πράξεων ή συναισθημάτων και σε τελική ανάλυση να επηρεάσει την κατάσταση και τη συμπεριφορά του.
Η ερμηνεία που δίνει ο κάθε ένας στα μηνύματα και στις πληροφορίες που δέχεται και ο τρόπος που αντιδρά και αξιοποιεί τα ερεθίσματα αυτά καθορίζουν ουσιαστικά την ύπαρξη της ίδιας της επικοινωνίας. Είναι σημαντικό όχι μόνο να υπάρχει επικοινωνία, αλλά να υπάρχει σημαντική επικοινωνία.